राजू हौजखास, दिल्ली में एक घर में काम करता है. उस के अलावा उस घर में और लोग भी काम करते हैं. राजू कहता है, ‘‘मालकिन ने हमें यह छूट दे रखी है कि हम आपस में काम बांट लें. उन का कहना बस इतना ही है कि कोई काम छूटे नहीं, पड़ा न रहे या बिगड़े नहीं. मैं उन के पालतू कुत्ते घुमाता हूं, सब्जी, दूध आदि लाता हूं, सब के कपड़े प्रैस करता हूं. मंजू खाना पकाती है, बरतन मांजती है, झाड़ूपोंछा करती है. तीसरा गोपाल गाड़ी चलाता है. पर हम तीनों सब काम कर लेते हैं. मालकिन को मेरे हाथ का इडलीडोसा पसंद है, तो मंजू चाइनीज बनाने में दक्ष है. ड्राइवर नौनवेज का मास्टर है. इसलिए कभी कोई छुट्टी पर जाए तो घर का काम रुकता नहीं चलता रहता है. अब मुझे मालकिन मेरी इच्छा होने के कारण गाड़ी चलाना सिखा रही हैं. मंजू एक बार बीमार हो गई तो मालकिन ने बिना पैसे काटे उस का इलाज कराया, वह यह एहसान अकसर याद करती है.’’